- Hindi News
- National
- एक माह से नए बस स्टैंड का प्रवेश मार्ग बंद होने से वाहन चालक हो रहे परेशान
एक माह से नए बस स्टैंड का प्रवेश मार्ग बंद होने से वाहन चालक हो रहे परेशान
नगर के पुराने भोपाल-इंदौर मार्ग पर सड़क चौड़ीकरण के बाद नाले का निर्माण किया जा रहा है। कार्य की गति धीमी होने से न-सिर्फ वाहन चालकों को परेशानी हो रही है बल्कि कई बार तो जाम की स्थिति भी बन जाती है। पिछले एक महीने से नए बस स्टैंड के प्रवेश मार्ग को खोदकर रास्ता बंद कर दिया है, जिसे अभी तक नहीं बनाया गया है। इस कारण बसों का आवागमन एक ही मार्ग से हो रहा है।
नए बस स्टैंड पर बसों के आने के लिए प्रवेश मार्ग पर नाला निर्माण होना है। उसके लिए ठेकेदार ने पिछले एक माह पूर्व उसकी खुदाई की थी। उसके मलबे का वहीं पर ढेर लगा दिया था। जिससे रास्ता बंद हो गया है। इतना समय बीतने के बाद भी ठेकेदार ने मलबा उसी हालत में पटक रखा है। जबकि यहां से 24 घंटे बसों का आवागमन होता है। उसके बाद भी लापरवाही बरतते हुए नाले का निर्माण करने में देरी कर रहा है। इस संबंध में नगर पालिका अधिकारी भी ठेकेदार को निर्माण के लिए निर्देशित नहीं करते हुए अनदेखी कर रहे हैं। इससे जहां लोगों को बस स्टैंड के अंदर जाने में परेशानी हो रही है तो वहीं परिसर में अव्यवस्था फैल रही है। मलबे का ढेर हाईवे पर होने से वाहनों को निकलने में परेशानी हो रही है।
बसों के प्लेटफार्म पर लगने में दिक्कत
बस स्टैंड के अंदर आने वाली बसों को अपने निर्धारित रूट के प्लेटफार्म पर खड़े होने के लिए परिसर की परिक्रमा करनी पड़ रही है। इससे दुर्घटना की भी आशंका बनी रहती है। वाहन चालक रमेश चौहान का कहना है कि एक महीने से प्रवेश मार्ग का रास्ता बंद होने से बस स्टैंड के अंदर वाहन लाना परेशानी बना हुआ है।
बस स्टैंड का मार्ग एक माह से बंद पड़े होने से फैली अव्यवस्था।
एक ही मार्ग से आवागमन
बस स्टैंड का प्रवेश मार्ग बंद होने से एक माह से भोपाल-इंदौर व ग्रामीण रूटों पर चलने वाली बसें जावक गेट से आना-जाना कर रही हैं। इस कारण वहां पर प्रतिदिन जाम की स्थिति बनती रहती है। उक्त मार्ग संकरा होने से बसों की क्रासिंग करने में चालकों को कठिनाई होती है।
नहीं दे रहे ध्यान
लोगों की शिकायत पर एसडीओपी ने पुलिस को निर्देशित किया था कि बस स्टैंड छोड़ने के बाद बस बाहर नहीं रुकना चाहिए। पुलिस कर्मियों के ध्यान नहीं देने से यह परेशानी लोगों के लिए दुखदायी बनी हुई है।
दिए हैं निर्देश
बस स्टैंड के मार्ग को काफी दिनों से बंद करने को लेकर ठेकेदार को जल्दी काम पूरा करने के लिए निर्देशित किया गया है। केएल सुमन, सीएमओ नपा
24 घंटे बसों का आवागमन फिर भी नाला निर्माण में की जा रही देरी
tgl_Latn sot_Latn hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva